

בס"ד

בס"ד

פרשת וישב, תשפ"ב, מספר 1446

**יעקב לא אהב את יוסף מכל בניו**

**יונה בר-מעוז**

כותרת המאמר אינה מעידה על רצון לשכתב את התנ"ך, אלא על רצון לעורר את הקורא לדייק בכתוב.

סיפור יוסף ואחיו אהוב על כל לומדי התנ"ך ופרשניו, ולעיתים קרובות שומעים בהרצאות וקוראים בספרים, שמקור אהבת יעקב ליוסף הוא היותו פרי אהבתו לרחל. גם קורא מעמיק כמו הרב יונתן זקס, כותב: "יעקב עשה מה שעשה מתוך אהבה. רגשותיו כלפי רחל הציפו אותו, וכמוהם רגשותיו כלפי יוסף בנה הבכור".[[1]](#footnote-1) אלא שכבר אחי יוסף הבינו כי אין זו סיבת האהבה. הם חשבו שהסיבה היא הדיבה שהביא יוסף, כפי שמוכיח ר' מאיר שמחה הכהן מדווינסק, בפירושו "משך חכמה":

"וַיִּרְאוּ אֶחָיו כִּי אֹתוֹ אָהַב אֲבִיהֶם מִכָּל אֶחָיו וַיִּשְׂנְאוּ אֹתוֹ" (בר' לז:ד), הענין דבלא זה היו סבורים מפני שהוא בן רחל אהובתו, לכן אוהב גם בניה יותר מכולם. אבל כאשר ראו כי אותו אהב מכל אחיו, היינו אף מבנימין, לכן הוא ודאי מפני הדבה שמביא עליהם ומתכבד ומתיקר אצל אביהם בקלונם, לכן "וַיִּשְׂנְאוּ אֹתוֹ". ופשוט.

הטעות שטעו האחים בהערכתם (שיוסף נאהב בגלל הדיבה) הייתה נמנעת אילו יכלו לקרוא את הכתוב המתאר את האהבה ליוסף: "וְיִשְׂרָאֵל אָהַב אֶת יוֹסֵף מִכָּל בָּנָיו כִּי בֶן זְקֻנִים הוּא לוֹ וְעָשָׂה לוֹ כְּתֹנֶת פַּסִּים" (שם:ג), ואנו הקוראים אותו יכולים להימנע מטעויות אחרות.

בכתוב הזה יש שלוש עובדות, והראשונה שבהן היא החשובה ביותר: א. האהבה אינה מיוחסת ליעקב אלא ל"ישראל".[[2]](#footnote-2) הסיפור אמנם התחיל בדמותו של יעקב: "אֵלֶּה תֹּלְדוֹת יַעֲקֹב יוֹסֵף..." (שם:ב), אך "ישראל" הוא האוהב. להלן נרחיב במשמעות השינוי הזה. ב. הכתוב מתאר את האהבה בעזרת "עבר מושלם" ((past perfect: "אהב", ולא בעבר סיפורי: "ויאהב", ומשמעות הדבר שהאהבה קדמה להבאת הדיבה ואינה תוצאה שלה. ג. הכתוב מנמק את האהבה: "כִּי בֶן זְקֻנִים הוּא לוֹ" (שם:ג),[[3]](#footnote-3) ובכך אינו מתיר לקוראים לשגות בניחוש של המניע.

הנצי"ב (הרב נפתלי צבי יהודה ברלין), בפירושו "העמק דבר", עקב אחרי הופעות השם "ישראל" במקום "יעקב" בסיפור קורות יעקב ויוסף, והבחין מה מציין השם הזה.כבר בפעם הראשונה שבה הכתוב קורא ליעקב "ישראל", אומר הנצי"ב: "'וַיִּסַּע יִשְׂרָאֵל' (בר' לה:כא) – לפכח צערו ממיתת רחל הלך בדביקות והתבודדות כדרך 'ישראל', ובזה מצא דרך הקודש לקבלוניה בשמחה". כלומר, השם "ישראל" מציין את היות יעקב במצב של התעלות רוחנית, וההתעלות הרוחנית הזאת מאפשרת לו לראות ראייה נבואית לעומקם של דברים.

 ואכן, בעזרת הראייה הזאת בחן את מעשה ראובן ובלהה, כפי שפירשו הנצי"ב:

"וַיִּשְׁמַע יִשְׂרָאֵל" (שם:כב) – גם זה שמע בעת שהיה בבחינת 'ישראל', על כן השכיל ברוח הקודש שלא נדחה ראובן מחמת זה, משום הכי "וַיִּהְיוּ בְנֵי יַעֲקֹב שְׁנֵים עָשָׂר" (שם), אבל אם היה שומע זה בעת שהיה בבחינת 'יעקב', לא היה כן.

גם על אהבת יוסף פירש הנצי"ב:

"וְיִשְׂרָאֵל אָהַב" (בר' לז:ג), לא כתיב 'ויעקב אהב', ללמדנו שלא היתה האהבה משום דברים גופניים ושמוש טוב, אלא שראה בו עניינים רוחניים שראוי לאהבה.

אנו נלך צעד אחד נוסף בעקבות הנצי"ב, על אף שבפסוק הזה אין הוא מזכיר את רוח הקודש, ונציע שגם פה יש ראייה נבואית, וסביר להניח שהכול נעשה מתוך מודעות שבכך מתעצבת ההיסטוריה העתידה.

 בדרך דומה, בלי להזכיר את רוח הקודש, מפרש הנצי"ב את מעשה "ישראל" כאשר שלח את יוסף "מעמק חברון" אל אחיו בשכם: "'וַיֹּאמֶר יִשְׂרָאֵל' (בר' לז:יג) – לא כתיב 'יעקב', להגיד כי ברעיון נשגב הגיע לידי כך לשלוח את בנו למקום סכנה".

ואנו נוסיף על דברי הנצי"ב: יעקב לא היה מודאג משלום בניו ושלום הצאן, שכן אילו היה מודאג באמת, היה שולח כמה עבדים שיש בידם לעזור במקרה של איום פיזי על חיי בניו, דבר שיוסף לבדו לא יכול היה לעשות. שליחת יוסף נעשתה כיוון שיעקב שמר את חלומות הגדוּלה של יוסף, וכדי שהם יתגשמו, היה צורך להפגיש את יוסף עם אחיו. אז יוכל יוסף למלא את תפקיד המנהיג שיועד לו משמיים: לדאוג לשלום אחיו.

בגלל אבלו הכבד על יוסף לא יכול היה יעקב להתעלות לראייה נבואית במשך זמן רב,[[4]](#footnote-4) והוא שלח את בניו לשבור בר במצרים בלי לחוש שזהו צעד גורלי לאומה. לכן הוא מכונה פעמיים "יעקב": "וַיַּרְא יַעֲקֹב כִּי יֶשׁ שֶׁבֶר בְּמִצְרָיִם וַיֹּאמֶר יַעֲקֹב לְבָנָיו לָמָּה תִּתְרָאוּ" (בר' מב:א). אבל הכתוב אומר בהמשך כי "בני ישראל" הם הבאים מצרימה: "וַיָּבֹאוּ בְּנֵי יִשְׂרָאֵל לִשְׁבֹּר בְּתוֹךְ הַבָּאִים כִּי הָיָה הָרָעָב בְּאֶרֶץ כְּנָעַן" (שם:ה), וזוהי הפעם הראשונה שהם קרויים כך במסגרת האירועים שהתרחשו אז,[[5]](#footnote-5) כי בכניסתם זאת למצרים התחילה למעשה גלות מצרים.

ברור מכל האמור לעיל, שיעקב האב הוא המתאבל על היעלמות יוסף, אבל 'ישראל' הוא שיתנחם בסופו של דבר: "וַתְּחִי רוּחַ **יַעֲקֹב** אֲבִיהֶם. וַיֹּאמֶר יִ**שְׂרָאֵל** רַב עוֹד יוֹסֵף בְּנִי חָי אֵלְכָה וְאֶרְאֶנּוּ בְּטֶרֶם אָמוּת" (בר' מה:כז-כח). והנצי"ב פירש: "'וַיֹּאמֶר יִשְׂרָאֵל' – השיג מעלת 'ישראל', וראה ברוח הקודש כי יוסף עומד בצדקו, ואמר: 'רב' וגו׳, 'אֵלְכָה וְאֶרְאֶנּוּ'". לדברי הנצי"ב נוסיף, כי "ישראל" נוכח שבחירתו ביוסף אכן הייתה ברוח הקודש.

למרות שהנצי"ב אינו מתייחס לקריאת השם "ישראל" במפגש המחודש והמרגש של יעקב עם יוסף, נראה כי התייחסות לשם הזה יש בה כדי להכריע בשאלה שולית כביכול; מי בכה במפגש, יוסף או יעקב, ככתוב: "וַיֶּאְסֹר יוֹסֵף מֶרְכַּבְתּוֹ וַיַּעַל לִקְרַאת יִשְׂרָאֵל אָבִיו גֹּשְׁנָה וַיֵּרָא אֵלָיו וַיִּפֹּל עַל צַוָּארָיו וַיֵּבְךְּ עַל צַוָּארָיו עוֹד" (בר' מו:כט). רמב"ן טען טענה הגיונית לכאורה: "ודבר ידוע הוא מי דמעתו מצויה, אם האב הזקן המוצא את בנו חי לאחר היאוש והאבל, או הבן הבחור המולך!". אך לא האב הזקן פגש את יוסף, אלא "ישראל", אבי האומה, ושם זה מודגש שוב בפסוק הבא: "וַיֹּאמֶר יִשְׂרָאֵל אֶל יוֹסֵף אָמוּתָה הַפָּעַם אַחֲרֵי רְאוֹתִי אֶת פָּנֶיךָ כִּי עוֹדְךָ חָי (שם:ל). על כן, עומק הפשט הוא פירושו של רש"י בעקבות חז"ל: "אבל יעקב לא נפל על צוארי יוסף ולא נשקו; ואמרו רבותינו[[6]](#footnote-6) שהיה קורא את שמע". היינו, בשעת הפגישה הייתה תודעת יעקב משוטטת בעולמות עליונים, וחוזה מה משמעות המהלך הזה לעתיד האומה. קרוב לוודאי שהוא נפעם גם מן הדרך שבה נתאששה בחירתו ביוסף כמנהיג אחיו, שהרי במקום כתונת הפסים שעשה לו, הוא רואהו עתה לבוש שש עם רביד זהב ויושב במרכבת מלכות.

את השלב הסופי, המקבע את יוסף כבחיר אחיו, "ישראל" עושה הפעם על ערש חוליו של "יעקב": "וַיְהִי אַחֲרֵי הַדְּבָרִים הָאֵלֶּה וַיֹּאמֶר לְיוֹסֵף הִנֵּה אָבִיךָ חֹלֶה וַיִּקַּח אֶת שְׁנֵי בָנָיו עִמּוֹ אֶת מְנַשֶּׁה וְאֶת אֶפְרָיִם. וַיַּגֵּד **לְיַעֲקֹב** וַיֹּאמֶר הִנֵּה בִּנְךָ יוֹסֵף בָּא אֵלֶיךָ וַיִּתְחַזֵּק **יִשְׂרָאֵל** וַיֵּשֶׁב עַל הַמִּטָּה" (בר' מח:א-ב).

יעקב החולה ששומע על בוא יוסף הופך לפתע לישראל בריא, וישראל זה יהיה גיבור המשך הסיפור, והוא שיברך את נכדיו ויכללם בין בניו. ותשובתו ליוסף על פשר העדפת הצעיר על פני הבכור תסביר באופן ברור את שינוי שמו:

וַיִּשְׁלַח יִשְׂרָאֵל אֶת יְמִינוֹ וַיָּשֶׁת עַל רֹאשׁ אֶפְרַיִם וְהוּא הַצָּעִיר וְאֶת שְׂמֹאלוֹ עַל רֹאשׁ מְנַשֶּׁה שִׂכֵּל אֶת יָדָיו כִּי מְנַשֶּׁה הַבְּכוֹר... וַיֹּאמֶר יוֹסֵף אֶל אָבִיו לֹא כֵן אָבִי כִּי זֶה הַבְּכֹר שִׂים יְמִינְךָ עַל רֹאשׁוֹ. וַיְמָאֵן אָבִיו וַיֹּאמֶר יָדַעְתִּי בְנִי יָדַעְתִּי גַּם הוּא יִהְיֶה לְּעָם וְגַם הוּא יִגְדָּל וְאוּלָם אָחִיו הַקָּטֹן יִגְדַּל מִמֶּנּוּ וְזַרְעוֹ יִהְיֶה מְלֹא הַגּוֹיִם (שם:יד-יט).

ישראל שם את יד ימינו על ראש אפרים ואת שמאלו על ראש מנשה אף מבלי לראותם בעיני הבשר, כי בעיני הרוח הוא רואה את האמת. הוא מסביר ליוסף כי שימת הידיים אינה קובעת את עתיד הילדים, אלא להפך; העתיד הוא שקובע איך לשים אותן, והעתיד קבע כי יוסף הוא הבכור הנוטל פי שניים בנחלה בארץ, וצעיר בניו יהיה דומיננטי בתולדות העם יותר מאחיו הגדול.

אף בקשתו של יעקב להיקבר במערת המכפלה ולא במצרים נאמרת מפי "ישראל" (בר' מז:כט-לא),[[7]](#footnote-7) כי היא תטרים את היציאה ממצרים והשיבה לארץ כנען. כאות תודה על העתיד הטוב, "וַיִּשְׁתַּחוּ יִשְׂרָאֵל עַל רֹאשׁ הַמִּטָּה" – לא ליוסף אלא לא-לוהים, כפי שפירש הנצי"ב:

"**עַל רֹאשׁ הַמִּטָּה**" **–** להקב״ה השתחוה. ורק באשר יוסף עמד לפניו לא רצה להשתחוות על פניו כדרך ישיבתו, שלא יהי נראה משתחוה ליוסף... על כן היסב ראשו על צדו לראש המטה.

וכמובן, כאשר יברך יעקב הנוטה למות את שנים עשר בניו, בברכות שהן תחזית העתיד של "שבטי ישראל", הן תאמרנה מפי "ישראל", כפי שנאמר בתחילתן: "הִקָּבְצוּ וְשִׁמְעוּ בְּנֵי יַעֲקֹב וְשִׁמְעוּ אֶל-יִשְׂרָאֵל אֲבִיכֶם" (בר' מט:ב), וכך משתמע גם מסופן: "כָּל-אֵלֶּה שִׁבְטֵי יִשְׂרָאֵל שְׁנֵים עָשָׂר וְזֹאת אֲשֶׁר דִּבֶּר לָהֶם אֲבִיהֶם וַיְבָרֶךְ אוֹתָם אִישׁ אֲשֶׁר כְּבִרְכָתוֹ בֵּרַךְ אֹתָם" (מט:כח).

 **דף שבועי, גיליון 1446, וישב, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*היונה בר-מעוז לימדה במחלקה לתנ"ך ובמחלקה ללימודי יסוד ביהדות. היא עובדת בכירה במפעל "מקראות גדולות הכתר", שם היא עוסקת בהתקנת פירושי המפרשים.

\*\*מהמאמר מוקדש לבני, עודד בר מעוז, שלאחר פרישתו מן הצבא משתדל לקיים בכל מאודו מצוות 'כיבוד אב ואם'.

 **שיג ושיח,** ירושלים 2019, כרך ב, ע' 327. [↑](#footnote-ref-1)
2. אותו "ישראל" שנקבע שמו משמיים; פעם על ידי האיש הנאבק עם יעקב (בר' לב:כט), ופעמיים על ידי א-לוהים: "וַיֹּאמֶר לוֹ אֱ-לֹהִים שִׁמְךָ יַעֲקֹב לֹא יִקָּרֵא שִׁמְךָ עוֹד יַעֲקֹב כִּי אִם יִשְׂרָאֵל יִהְיֶה שְׁמֶךָ וַיִּקְרָא אֶת שְׁמוֹ יִשְׂרָאֵל" (בר' לה:י). [↑](#footnote-ref-2)
3. לנימוק הזה התייחסתי במאמרי: "אבל אשמים אנחנו", **דף שבועי** לפרשת "וישב" תשס"ט (מס' 787). [↑](#footnote-ref-3)
4. מכפי שהבחינו חז"ל: "ללמדך שאין השכינה שורה לא מתוך עצלות ולא מתוך עצבות" (בבלי פסחים קיז ע"א). [↑](#footnote-ref-4)
5. אמנם קדמו לפסוק זה שתי הזכרות של "בני ישראל", אך הם היגדים שמסכמים תופעה עתידית, ולא פעולות שהתרחשו בזמן הסיפור: "עַל כֵּן לֹא יֹאכְלוּ בְנֵי יִשְׂרָאֵל אֶת גִּיד הַנָּשֶׁה" (בר' לב:לג); וְאֵלֶּה הַמְּלָכִים אֲשֶׁר מָלְכוּ בְּאֶרֶץ אֱדוֹם לִפְנֵי מְלָך מֶלֶךְ לִבְנֵי יִשְׂרָאֵל" (בר' לו:לא). [↑](#footnote-ref-5)
6. **מדרש אגדה לבראשית**, מהדורת בובר, וינה תרנ"ד (על בר' מו:כט). [↑](#footnote-ref-6)
7. ודייק הנצי"ב: (וַיִּקְרְבוּ) "'יְמֵי יִשְׂרָאֵל' (לָמוּת), ולא כתיב 'יעקב', באשר לא הרגיש חולי וחלישות שיבין מחמת זה כי קרבו ימיו, אלא מחמת שהוא ישראל היה לו הערה רוחנית שקרבו ימיו". [↑](#footnote-ref-7)